# Rainis Ronko sopra Askona (*Ronco sopra Ascona*) 1909. gada 7. jūnijā

Manu mīļumiņ, manu gaidījumiņ, sēdu šodien vēl tanī pašā Lokarnē, bet nu aizeju meklēt sev citu vietu. Par daudz dārgi, nevar nemaz izturēt. Paliku līdz pusdienai viesnīcā, lai varētu reiz norakstīt uz Parīzi; nu tas ir darīts.1 Bet no pusdienas pašas izbēgu, kur jau vakariņās 2 olas un 2 šķēlītes šķiņķa un gazosa2 maksāja — 2 frankus. Tādā kārtā es nekādu ēšanu vairs nevaru panest. — Šo rakstu pastā, uz pultes. „Jāzepiņu”3 šodien vairs nevarēšu. Tāds žēlums, ka man tas darbs tā tiek putināts. Vakar arī nekā prātīga neuzrakstīju, visas domas tik, kur palikšu, kā lai ierīkojos, kā varētu iztikt vismaz ar 5 fr[ankiem] par dienu. Līdz šim i tas neiet vēl. Visas, arī mazās, sādžas še pilnas ar pansijām. Privātistabas neredzu nevienas. Iešu tagad uz Askonas4 pusi, varbūt būs lētāk tur, kur dzīvo tie pusplikie,5 kuri laikam jau aplupināti. Kopies un turies, mīļo sirdsdraudz[iņ], dimantiņ, herz seeliņ6.

Ilustrēta atklātne ar Pallancas pilsētas kuģu piestātnes krāsainu fotoattēlu (RTMM 15972). Uzraksts: „*Pallanza.* *Imbarcadero e Hotel St. Gottard*”*.* Teksts rakstīts ar melnu tinti. Atklātne adresēta: „Sign. A. Naglin, Castagnola pr. Lugano, Svizzera.” Pasta zīmogi: „*Ronco sopra Ascona 7.VI.09.; Castagnola 8.VI.09*.”

Pirmpublicējums RKR, 21. sēj., 174. lpp. ar datējumu „1909. gada 6. jūnijā”. Nosūtīšanas vieta un datējums noteikts pēc pasta zīmoga.

1 Rainis tikko bija pabeidzis garu, principiāli svarīgu vēstuli parīzietim Henrijam Simsonam (RTMM 16996), kurā izklāstīja savus uzskatus nacionālajā jautājumā, uzsverot to atšķirību no latviešu sociāldemokrātijas oficiālās nostājas (sk. RKR, 21. sēj., 174.-176. lpp.).

2 Acīmredzot — gāzēts dzēriens (no itāļu *gassosa*).

3 Domāta Raiņa aizsāktā luga „Jāzeps un viņa brāļi”.

4 Pilsētiņa dienvidaustrumos no Lokarno.

5 Runa ir par „Patiesības kalnu” (*Monte Verità*;321 m v.j.l.)ziemeļrietumos no Askonas, kur pērnā gadsimta sākumā dažādu virzienu brīvdomātāji un „dabasbērni” bija izveidojuši starptautisku alternatīva dzīvesveida un kontrkultūras centru. (Sīkāk sk. grām.: VA, 591.-643. lpp.)

6 Herzensseeliņ, Lieb[vogiņ] (no vācu *das Herz —* sirds *—* un *die Seele —* dvēsele; *lieb —* mīļš — un *der Vogel —* putns) — sirdsdvēselīte, mīļputniņš; Raiņa un Aspazijas sarakstē bieži lietoti jauktas vāciski latviskas formas mīļvārdiņi.